Kelvin Pekosen ja Jiri Kerosen nimihakemukset hylättiin. Nyt miehen kertovat, miltä se tuntui.

Oikeusministeriön alaisuudessa toimiva nimilautakunta antaa maistraattien pyynnöstä lausuntoja kansalaisten nimihakemuksiin. Lopullisen myöntävän tai hylkäävän päätöksen antaa maistraatti. Adobe Stock/AOP

Galactus on Marvelin sarjakuvista tunnettu planeettoja syövä kosminen jumalolento. Se on myös vakiintunut nimeksi, jota ystäväpiiri käyttää Jiri Kerosesta. Siksi Keronen olisi halunnut virallistaa sen toisen nimensä tilalle, mutta nimilautakunta antoi siitä ei-puoltavan lausunnon. Maistraatti hylkäsi hakemuksen.

– Yritin tehdä valituksia ja kaikkea, perustellen muun muassa sillä, että myös esimerkiksi Gandalf on ollut sopiva nimi. Kuitenkin yksi fiktiohahmon nimi näyttäisi olevan toista hyväksyttävämpi, Keronen kertoo Iltalehden kyselyyn jättämässään viestissä.

Hän on hylkäämisestä turhautunut, koska hänen mielestään Galactus sopisi suoraan suomalaiseen nimikäytäntöön, koska se on sekä kirjoitettavissa että lausuttavissa suomeksi.

– Mutta eipä sille mitään voinut, kun nimilautakunta suuressa viisaudessaan kertoi meikän olevan liian epäsopiva Galactukseksi. Hallinto-oikeus puolestaan katsoi, että nimilautakunnan päätös tarkoittaa, että nimeä ei lain mukaan voi ottaa itselleen, Keronen harmittelee.

Jiri Keronen haluaisi vaihtaa toiseksi nimekseen Galactus. Toistaiseksi toive on tyrmätty. Kotialbumi

Tähdistö kelpaa, tähti ei

Kelvin Pekosen vanhemmilta saatu etunimi oli Pyry, mutta mies tunsi jo 12-vuotiaana poikana, ettei nimi kuvannut häntä parhaalla mahdollisella tavalla. Aikuistuttuaan Pekonen päätti jättää vanhan nimen taakseen. Hän olisi halunnut virallistaa etunimekseen Mizar.

– Koulussa puhuttiin avaruudesta ja ajattelin, että siihen liittyvä nimi olisi mielenkiintoinen. Katsoimme tunnilla Otavan tähtiä ja siellä se Mizar oli. Se kuulosti mystiseltä ja kiinnostavalta.

Pekosen pettymykseksi nimilautakunta ei puoltanut hänen hakemustaan. Perusteluja ei hylkäyksen mukana tullut. Päätös ihmetyttää, etenkin, kun esimerkiksi Otava on Väestörekisterikeskuksen nimihaun mukaan kuulunut suomalaiseen nimistöön jo sadan vuoden ajan.

Pekonen ei kuitenkaan lannistunut hylkäävästä päätöksestä vaan teki uuden hakemuksen. Tällä kertaa hän haki etunimekseen Kelvin. Se meni läpi.

– Katsoin vuoden 2009 Star Trek -elokuvaa ja sen alussa näkyy avaruusalus nimeltä USS Kelvin. Mietin, että sehän voisi olla hauska etunimi.

Pekosen lähipiiriä nimenmuutos aluksi hämmensi. Isä suhtautui asiaan avoimen kielteisesti, äiti taas kannusti.

– Nimi on kuitenkin osa identiteettiä, joten hän iloitsi asiasta kanssani, Pekonen kertoo.

Kelvin Pekosen ensimmäinen etunimihakemus hylättiin, mutta toinen idea läpäisi seulan. Kotialbumi

”Ei jää tähän”

Jiri Keronen on tunnettu ystäväpiirissä ja internetyhteisössä Galactuksena jo pitkään. Vanhempiensa antamaan toiseen nimeen, Johannekseen, Keronen ei ole omien sanojensa mukaan erityisen kiintynyt.

– En koe mitään erityisen vahvaa kristillistä identiteettiä. Galactukseen sen sijaan identifioidun aika vahvasti, minkä lisäksi se edustaisi minulle tärkeitä asioita, eli sarjakuvia ja Stan Leen sekä Jack Kirbyn elämäntyötä. Galactus on myös hieno nimi ainakin omasta esteettisestä näkökulmastani.

Iltalehden aiemmin haastatteleman Oikeusministeriön ylitarkastajan Joanna Grandellin mukaan vuoden alusta voimaan tullut uusi laki mahdollistaa nimiehdokkaiden arvioinnin eri tavalla riippuen siitä, onko annettava etunimi tulossa lapselle vai täysi-ikäiselle aikuiselle itselleen.

Keronen aikookin kokeilla nimen hakemista vielä kerran.

– Tämähän ei jää tähän. Kyllä aikuisen äijän pitää saada olla Galactus, jos siltä tuntuu.